A Bizottság 253/2004/EK rendelete

(2004. február 13.)

a 2004/2005-ös termelési ciklusban az olívaolaj-termelés minőségét javító intézkedések finanszírozásának felső határai rögzítéséről és az 528/1999/EK rendelet 3. cikke (3) bekezdésétől való eltérésről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [1],

tekintettel az olívaolaj termelésének minőségét javító intézkedések megállapításáról szóló, 1999. március 10-i 528/1999/EK bizottsági rendeletre [2], és különösen annak 3. cikke (2) bekezdésére,

mivel:

(1) Az 528/1999/EK rendelet minden egyes tagállamra és minden, május 1-jén kezdődő 12 hónapos termelési ciklusra vonatkozóan megállapítja olívaolaj-termelés minőségének és környezeti kihatásainak javítását célzó intézkedésekre vonatkozó pénzügyi szabályokat.

(2) Az 1794/2003/EK bizottsági rendelet [3]2148486 tonnában rögzíti a 2002/03. gazdasági évre az olívaolaj, beleértve az olívaolaj-egyenértékben kifejezett étkezési olajbogyó becsült termelését. Ez Görögország esetében 458202 tonnának, Spanyolország esetében 972130 tonnának, Franciaország esetében 3357 tonnának, Olaszország esetében 686338 tonnának és Portugália esetében 28459 tonnának felel meg. A termelési támogatásból az olívaolajra vonatkozó említett gazdasági évben visszatartott mennyiség szolgál alapul az olívaolaj minőségének a 2004. május 1-jén kezdődő termelési ciklus során történő javítására vonatkozó finanszírozási intézkedésekhez.

(3) Meg kell állapítani az azon intézkedésekre vonatkozó pénzügyi felső határokat, amelyek az Európai Mezőgazdasági Orientációs és Garanciaalap Garanciarészlegétől visszatérítésre jogosultak.

(4) Mivel az intézkedések minimális költségei viszonylag rögzítettek, a teljes finanszírozásra vonatkozóan az 528/1999/EK rendelet 3. cikke (3) bekezdésében megállapított felső határok ezért néhány tagállam esetében túl alacsonynak bizonyulhatnak. Ezekben az esetekben ezért megfelelő korlátokat kell megállapítani.

(5) Az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

A 2004. május 1-jétől 2005. április 30-ig tartó termelési ciklusra vonatkozóan az intézkedések fiannszírozására az 528/1999/EK rendelet 3. cikke (2) bekezdése első albekezdésében megállapított felső határok a következők:

Görögország | 8 100 185 EUR |

Spanyolország | 11 175 009 EUR |

Franciaország | 62 137 EUR |

Olaszország | 51 111 EUR |

Portugália | 523 316 EUR |

2. cikk

Az 528/1999/EK rendelet 3. cikkének (3) bekezdésétől eltérve, az olyan tagállamoktól származó kiegészítő nemzeti pénzügyi hozzájárulás, amelyekre az 1. cikkben megállapított finanszírozási felső határ 100000 EUR vagy kevesebb, 250000 EUR összegig nyújtható.

3. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. február 13-án.

a Bizottság részéről

Franz Fischler

a Bizottság tagja

[1] HL 172., 1966.9.30., 3025/66. o. A legutóbb az 1531/2001/EK rendelettel (HL L 201., 2001.7.16., 4. o.) módosított rendelet.

[2] HL L 62., 1999.3.11., 8. o. A legutóbb a 629/2003/EK rendelettel (HL L 92., 2003.4.9., 3. o.) módosított rendelet.

[3] HL L 262., 2003.10.14., 11. o.

--------------------------------------------------